Northug parkert av Sundby - igjen: - For dårlig nivå
- Jeg er tydeligvis god på oppvarming og dårlig i konkurranse, sier Northug etter 23.-plassen på 15 kilometeren på Beitostølen.1. Martin Johnsrud Sundby: 32:22.2 2. Petter Eliassen + 16,6 3. Didrik Tønseth + 19,3 4. Kristian Tettli Rennemo + 22,6 4. Anders Gløersen + 22,6 6. Torgeir Skare Thygesen + 22,7 7. Lars Berger + 23,9 8. Tord Asle Gjerdalen + 27,0 9. Per Kristian Nygård + 32,7 10. Simen Hegstad Krüger + 33,2 ... 23. Petter Northug + 1:01,7 På tross av at han falt 20 plasser på resultatlistene og at avstanden opp til seierherre Sundby var mer enn doblet, var det en langt mer snakkesalig og samarbeidsvillig Northug som hutrende tok oppstilling foran et samlet pressekorps enn hva tilfelle var etter fredagens pallbesøk. Da var nemlig ikke noe vettugt å få ut av mosvikingen da han gjorde sin første offentlige opptreden etter å ha fått forkynt promillekjøringsdommen i Trondheim tingrett 9. oktober.Etter å ha avsluttet med et lite show for publikum i form av et aldri så lite varemerkerykk i den såkalte «danskebakken» opp til skistadion, hvor han parkerte Sjur Røthe, forsvant Northug inn i varmeteltet i målområdet. Først da premieutdelingen med de seks beste i dagens løp var gjennomført, kom Northug ut i novemberkulden ferdig skiftet. Etter en tur borte hos NRK, hvor han ga et intervju som tydeligvis testet tålmodigheten til Sundby, som ble stående i kø, kom han bort til resten av Media-Norge for å avlevere en dom over egen innsats. Den var ikke nådig. - Det er for dårlig nivå når det blir så store differanser som dette, sier Northug og sikter til at det ble over minuttet (1.01,7) til vinneren. På spørsmål om hva han føler skilte ham fra en topplassering, svarer 28-åringen: - Litt bedre form og to-tre kilo på vekta.Northug sier til VG at han ennå ikke er sikker på om han skal stille på morgendagens sprint, men utelukker ikke enda en konkurranseøkt før han slutter seg til landslaget fra og med i morgen. - Alt som er her oppe er trening, men når du får startnummer på brystet blir det likevel andre forberedelser enn ved en vanlig hardøkt på trening. Du får blåst ut litt og får målt deg litt mot andre, og du får en tøffere økt enn det du ville gjort alene, poengterer han. Sundby, som i intervju med stadionspeaker før han la ut på dagens distanse snakket varmt om Northugs sjanser, har på ingen måte mistet troen. - Petter må ha gått mye fortere oppe i oppvarmingsløypa enn etter hvert i rennet, men han så innbitt ut og klar for å gjøre en kjempekonkurranse. Det er kult å se, og jeg tror dette kommer til å bli en fantastisk sesong, sier Sundby.Didrik Tønseth, som fulgte opp gårsdagens annenplass i klassisk med en tredjeplass i skøyting, kommer med et humoristisk lite stikk til Northug på sitt vante underfundige vis. - Når han ikke klarte å ta meg på slutten i går i en sekundstrid, synes jeg det er litt bekymringsverdig, spøker Byåsen-løperen.
Martin Johnsrud Sundby (30) sa før start at han aldri hadde sett Petter Northug (28) varme hardere opp. Det fikk han ikke utløp for i rennet.